Kaapstad spog weer met blouvlagstrandeLlandudno (Argieffoto) Tien van Kaapstad se strande spog weer met blouvlagstatus, dit is die hoogste aantal blouvlagstrande in die land. “Die Stad is baie trots en geëerd om met 10 blouvlagstrande te spog,” het Anda Ntsodo, burgemeesterskomiteelid vir gemeenskapsdiens, gesê. “Ons besef dat die harde werk maar net die begin is om seker te maak dat dié strande bly voldoen aan die hoë standaard van dié eko-handelsmerk.” Indien Seaforth-strand naby Simonstad aan sekere kriteria voldoen binne ŉ bepaalde tydperk, sal dit ook as ŉ blouvlagstrand geklassifiseer word. “Ons berei voor vir 1 Desember, die begin van die blouvlagseisoen,” het Ntsodo bygevoeg. “Die Stad se departement van sport en ontspanning, in samewerking met ander departemente, werk hard om seker te maak dat ons strande skoon en veilig is met propvol aktiwiteite vir vakansiegangers.” Ntsodo het gesê voorbereiding sluit instandhouding en opgradering van fasiliteite in, en om seker te maak dat lewensredders die strande patrolleer. Die watergehalte word ook getoets en duinrehabilitasie, uitroei van indringerplante en verpligte omgewingsopleidingsprogramme is deel van die blouvlagstatus. “Die feesseisoen is gewoonlik die besigste tyd van die jaar en gemiddeld besoek meer as 1 miljoen mense ons strande,” het Ntsodo bygevoeg. Blouvlagstatus is ŉ internasionale akkreditasie vir strande wat uitnemendheid toon deur te voldoen aan 33 kriteria uit vier kategorieë, waaronder omgewingsopvoeding en -inligting, watergehalte, omgewingsbestuur en veiligheid en dienste. Deelname aan die internasionale program is vrywillig. Die volgende strande het blouvlagstatus vir die komende 2016/17-somerseisoen: Silwerstroomstrand (15 Des – 15 Jan) Melkbosstrand (1 Des – 31 Jan) Clifton 4de Strand (1 Des – 31 Jan) Kampsbaai (1 Des – 31 Jan) Llandudno (1 Des – 31 Jan) Vishoek (1 Des – 31 Jan) Muizenberg (1 Des – 31 Jan) Strandfontein (1 Des – 31 Jan) Mnandi (1 Des – 31 Jan) Bikinistrand (1 Des – 31 Jan)